钦定古今图书集成/明伦汇编/家范典/第099卷 > 礼记 > 《曾子问》
## 钦定古今图书集成/明伦汇编/家范典/第099卷 > 礼记 > 《曾子问》

孔子曰：“宗子虽七十，无无主妇。非宗子，虽无主妇可
也。”

〈陈注〉宗子领宗男于外，宗妇领宗女于内，礼不可缺，故虽七十之年，犹必再娶。然此谓“大宗之无子”，或子幼者，若有子有妇可传继者，则七十可不娶矣。〈大全〉严陵方氏曰：“为庶子之宗者谓之宗子，为庶妇之主者谓之主妇。宗子承家，主祭于外，而主妇则助之于内者也。故宗子虽七十不可以无主妇。”

又

《曾子问》曰：“宗子为士，庶子为大夫，其祭也如之何？”孔
子曰：“以上牲祭于宗子之家，祝曰：‘孝子某为介，子某
荐其常事’。”

〈陈注〉《士特牲》，大夫少牢。上牲，少牢也。庶子既为大夫，当用上牲，然必往就宗子家而祭者，以庙在宗子家也。孝子，宗子也。介子，庶子也。不曰庶而曰介者，庶子卑贱之称，介则副贰之义，亦贵贵之道也。“荐其常事”者，荐其岁之常事也。〈大全〉张子曰：“宗子为士立二庙，支子为大夫，当立三庙。是曾祖之庙为大夫立，不为宗子立矣。然不可二宗别统，故其庙亦立于宗子之家，所谓以上牲祭于宗子之家者也。祖考皆然，故《采𬞟》之序言大夫妻可以承先祖，其诗曰：‘于以奠之，宗室牖下’。”宗子为士，庶子为大夫，以上牲祭于宗子之家，非惟为士，直为庶人亦然。

若宗子有罪，居于他国，庶子为大夫，其祭也，祝曰：“孝
子某，使介子某执其常事。”摄主不厌，祭不旅，不假不
绥，祭不配。

〈陈注〉绥字当从《周礼》，作“隋”，减毁之名也。假字当作嘏，福庆之辞也。厌是餍饫之义，谓神之歆享也。

布奠于宾，宾奠而不举，不归肉。其辞于宾曰：“宗兄、宗
弟、宗子在他国使某辞。”

〈陈注〉主人酬宾之时，宾在西厢东面，主人布此奠爵于宾俎之北，宾坐取此爵而奠于俎之南，不举之以酬兄弟，此即不旅之事。若宗子主祭，则凡助祭之宾，各归之以俎肉，今摄主，故不归俎肉于宾也。非但祭不备礼，其将祭之初，告宾之辞亦异，曰：“宗兄、宗弟”、宗子在他国不得亲祭，故使某执其常事

使某告也，故云“使某辞。” “宗兄、宗弟” 者，于此摄主为兄或为弟也。若尊卑不等，或是祖父之列，或是子孙之列，则但谓之宗子矣。

《曾子问》曰：“宗子去在他国，庶子无爵而居者，可以祭
乎？”孔子曰：“祭哉！请问其祭如之何？”孔子曰：“望墓而为
坛，以时祭。若宗子死，告于墓，而后祭于家。宗子死，称
名不言孝，身没而已。”子游之徒有庶子祭者，以此若
义也。今之祭者，不首其义，故诬于祭也。

〈陈注〉宗子无罪而去国，则庙主随行矣。若有罪去国，庙虽存，庶子卑贱无爵，不得于庙行祭礼，但当祭之时，即望墓为坛以祭也。若宗子死，则庶子告于墓而后祭于其家，亦不敢称孝子某，但称“子某”而已，又非有爵者称介子某之比也。“身没而已”者，庶子身死，其子则庶子之适子祭祢之时可称孝也。子游之门人有庶“子祭者皆用此礼”，是顺古义也。今世俗庶子之祭者，不能先求古人制礼之义而率意行之，只见其诬罔而已。〈大全〉严陵方氏曰：“庶杀于适，贱杀于贵，《礼》之常也。庶子无爵，则非适非贵，故虽可以祭，其礼又为之杀焉。”